KOMMISSIONENS GENNEMFØRELSESFORORDNING (EU) Nr. 1260/2011
af 2. december 2011
om ændring af forordning (EU) nr. 945/2010 om vedtagelse af planen for tildeling til medlemsstaterne af midler, der skal debiteres 2011-budgettet, og som skal dække udgifterne til levering af fødevarer fra interventionslagrene til de socialt dårligst stillede personer i EU, og om fravigelse af forordning (EU) nr. 807/2010
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra f) og g), sammenholdt med artikel 4,
under henvisning til Rådets forordning (EF) nr. 2799/98 af 15. december 1998 om den agromonetære ordning for euroen (2), særlig artikel 3, stk. 2, og
ud fra følgende betragtninger:
(1)
Da der sammenlignet med forrige år er væsentligt færre mængder i interventionslagrene til ordningen for levering af fødevarer til de socialt dårligst stillede personer i uddelingsplanen for 2012, der er vedtaget ved Kommissionen gennemførelsesforordning (EU) nr. 562/2011 (3), er det hensigtsmæssigt at forlænge gennemførelsesperioden for uddelingsplanen for 2011, der blev vedtaget ved Kommissionens forordning (EU) nr. 945/2010 (4), så medlemsstaterne har mulighed for at supplere de fødevarer, der skal uddeles til de endelige modtagere under uddelingsplanen for 2012, med ressourcer, der kan spares i uddelingsplanen for 2011.
(2)
Som følge af en række appelsager i forbindelse med udbudsprocedurerne og forsinkelser i de efterfølgende retslige procedurer har Grækenland ikke været i stand til at afslutte betalingstransaktionerne for visse opkøb af fødevarer på markedet og udtage en del af den tildelte mængde smør fra EU's interventionslagre. De græske myndigheder har anmodet Kommissionen om at forlænge tidsfristen i artikel 3, stk. 3, i Kommissionens forordning (EU) nr. 807/2010 af 14. september 2010 om gennemførelsesbestemmelser for levering af levnedsmidler fra interventionslagrene til de socialt dårligst stillede personer i Unionen (5) og artikel 4 i forordning (EU) nr. 945/2010. Portugal indgav en lignende anmodning vedrørende fristen for betalingstransaktionerne fastsat ved artikel 3, stk. 3, i forordning (EU) nr. 807/2010. I lyset af den vanskelige finansielle situation, som disse medlemsstater befinder sig i, er det hensigtsmæssigt at tillade dem at afslutte betalingstransaktionerne for de produkter, der tilvejebringes på markedet, og udtage de resterende mængder fra interventionslagrene, så disse bevillinger stadig er tilgængelige med henblik på at øge mængden af fødevareprodukter til de socialt dårligst stillede personer. Det er derfor nødvendigt at forlænge disse to frister. For at sikre medlemsstaterne ligebehandling bør disse fristforlængelser gælde alle betalingstransaktioner for de produkter, der tilvejebringes på markedet, og alle mælkeprodukter, der udtages fra interventionslagrene under uddelingsplanen for 2011. Eftersom fristen for betalingstransaktionerne for de produkter, der tilvejebringes på markedet, var fastsat til den 1. september og fristen for udtagning fra EU's interventionslagre til den 30. september, bør de begge anvendes med tilbagevirkende kraft.
(3)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Forordning (EU) nr. 945/2010 ændres som følger:
1)
Som artikel 3a indsættes:
»Artikel 3a
Uanset artikel 3, stk. 1, i forordning (EU) nr. 807/2010 slutter gennemførelsesperioden for uddelingsplanen for 2011 den 29. februar 2012.«
2)
Artikel 4, stk. 1, affattes således:
»Uanset artikel 3, stk. 2, første og tredje afsnit, i forordning (EU) nr. 807/2010 skal smør og skummetmælkspulver som led i uddelingsplanen for 2011 udtages fra interventionslagrene fra den 1. juni til den 31. december 2011. Udgifterne til at oplagre de tildelte mængder smør og skummetmælkspulver i interventionslagrene fra den 30. september til datoen for den faktiske udtagning fra interventionslagrene afholdes af den medlemsstat, som produkterne tildeltes i uddelingsplanen for 2011.«
3)
Som artikel 5a indsættes:
»Artikel 5a
For produkter, der skal tilvejebringes på markedet i henhold til artikel 2, stk. 3, litra a), nr. iii) og iv), i forordning (EU) nr. 807/2010 skal betalingstransaktionerne under uddelingsplanen for 2011 for de produkter, som den erhvervsdrivende skal levere, være afsluttet inden den 31. december 2011, uanset artikel 3, stk. 3, i forordning (EU) nr. 807/2010.«
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Artikel 1, punkt 2 og 3, anvendes fra den 31. august 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. december 2011.